**Ministru kabineta noteikumu projekta “Grozījumi Ministru kabineta 2001.gada 30.aprīļa noteikumos Nr.178 “Kārtība, kādā piemērojami starptautiskajos līgumos par nodokļu dubultās uzlikšanas un nodokļu nemaksāšanas novēršanu noteiktie nodokļu atvieglojumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts “Grozījumi Ministru kabineta 2001.gada 30.aprīļa noteikumos Nr.178 “Kārtība, kādā piemērojami starptautiskajos līgumos par nodokļu dubultās uzlikšanas un nodokļu nemaksāšanas novēršanu noteiktie nodokļu atvieglojumi”” (turpmāk - noteikumu projekts)izstrādāts saskaņā ar 2017.gada 15.marta Ministru kabineta rīkojumu Nr.125 “Par uzņēmējdarbības vides pilnveidošanas pasākumu plānu” apstiprinātā Uzņēmējdarbības vides pilnveidošanas plāna 3.5.6.apakšpunktu, kas paredz noteikt atvieglotu kārtību rezidenta apliecības - iesnieguma nodokļu atvieglojuma piemērošanai un ietver uzdevumu Finanšu ministrijai izstrādāt un iesniegt Ministru kabinetā grozījumus Ministru kabineta 2001.gada 30.aprīļa noteikumos Nr.178 “Kārtība, kādā piemērojami starptautiskajos līgumos par nodokļu dubultās uzlikšanas un nodokļu nemaksāšanas novēršanu noteiktie nodokļu atvieglojumi” (turpmāk – noteikumi Nr.178), kas nosaka 5000 *euro* slieksni, līdz kuram nav jāsniedz noteikta parauga rezidenta apliecība - iesniegums nodokļu atvieglojumu piemērošanai (turpmāk - atvieglojumu apliecība).  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Pašreiz noteikumi Nr.178 nosaka, ka nodokli no izmaksām nerezidentam var neieturēt vai piemērot samazināto likmi atbilstoši starptautiskajos līgumos par nodokļu dubultās uzlikšanas un nodokļu nemaksāšanas novēršanu (turpmāk - nodokļu līgumi) noteiktajiem nodokļu atvieglojumiem tikai tad, ja maksājumu saņēmējs līdz dienai, kad iesniedzama uzņēmumu ienākuma nodokļa deklarācija par pārskata periodu vai iedzīvotāju gada ienākumu deklarācija, iesniedz izmaksātājam aizpildītu atvieglojumu apliecību vai līdzīgu dokumentu, ar kuru maksājumu saņēmēja rezidences valsts kompetentā iestāde ir apliecinājusi rezidences statusu attiecīgajā valstī un kuru maksājumu izmaksātājs iesniedz apstiprināšanai Valsts ieņēmumu dienestam (turpmāk - VID).Ja izmaksātājs ir piemērojis nodokļu līgumā noteiktos nodokļu atvieglojumus, bet maksājumu saņēmējs nav bijis tiesīgs tos izmantot (maksājumu saņēmējs nav iesniedzis izmaksātājam apstiprinātu atvieglojumu apliecību vai VID to nav apstiprinājis), nodokli no maksājumiem, kuru nosaka kā starpību starp nodokļa summu, kas aprēķināta, piemērojot Latvijas Republikas likumos noteiktās nodokļu likmes, un nodokļa summu, kas aprēķināta, piemērojot attiecīgajā nodokļu līgumā noteiktās likmes, ir pienākums samaksāt izmaksātājam.Sliekšņa noteikšana, no kura jāsniedz atvieglojumu apliecība, vienkāršos nodokļu līgumos noteikto atvieglojumu piemērošanu. Līdz ar to atvieglos komersantu uzņēmējdarbību, piemēram, gadījumos, kad komercsabiedrības darījumu partneris ir nerezidents fiziska persona profesionālu pakalpojumu sniedzējs. Tāpat tiks samazināts laiks, kas tiek patērēts atvieglojumu apliecības saņemšanai no maksājumu saņēmējiem un tās saskaņošanai (apstiprinājuma saņemšanai) ar VID. Vadoties pēc 2016.gada, darījumi zem noteiktā 5000 *euro* sliekšņa ir bijuši vairāk kā divdesmit tūkstošu gadījumos. Attiecīgi būtu iespējams paaugstināt Latvijas pozīciju *Doing Business* nodokļa rādītājā. Tiks mazinātas administratīvās procedūras un samazināsies informācijas apjoms, kuru nodokļu maksātājs sniedz VID. Pienākums sniegt informāciju par maksājumiem nerezidentiem, iesniedzot atsevišķus pārskatus, jau ir noteikts likumā “Par uzņēmumu ienākuma nodokli” un likumā “Par iedzīvotāju ienākuma nodokli”.Ar minēto projektu tiks noteikts, ka maksājuma saņēmējs, nolūkā iegūt nodokļu atvieglojumu, ir tiesīgs iesniegt savas rezidences valsts kompetentās iestādes apliecinājumu (arī elektroniski izsniegtu) par rezidences statusu attiecīgajā valstī un/vai līdzīgu dokumentu, ja tajos ir iekļauta šo noteikumu 14.1. un 14.3.punktā minētā informācija un, ja maksājums vai to summa taksācijas gadā nepārsniedz 5000 *euro*. Lai nodrošinātu noteikumu 14.1. un 14.3.punktā minēto informācijas apjomu maksājumu saņēmējs papildus var iesniegt aizpildītu atvieglojumu apliecības (1.pielikums) I-IV daļu. Šādā gadījumā izmaksātājam atbilstoši noteikumu 5.punktam nav jāiesniedz minētie dokumenti apstiprināšanai Valsts ieņēmumu dienestā.Šāda kārtība atvieglotu komersantu uzņēmējdarbību, kuriem ir vairāki nelieli vienreizēji darījumi ar dažādiem darījumu partneriem, tādu valstu rezidentiem, ar kuriem ir spēkā nodokļu līgums.Ņemot vērā minēto noteikumu projekts papildina noteikumus Nr.178 ar 9.3 un 9.4 punktu un attiecīgi precizē 3.; 5.; 8. un 10.punktu.Lai novērstu spēkā esošo noteikumu normu dažādu interpretāciju un vienlaikus mazinātu administratīvo slogu, redakcionāli tiek precizēti minēto noteikumu 9.1; 9.2 un 14.punkts, un svītrots 7.un 15.punkts. Ņemot vērā, ka maksājumu izmaksātāja ar nodokli apliekamo ienākumu nosaka attiecīgajos normatīvajos aktos noteiktā kārtībā, lai nebūtu jāveic grozījumi noteikumos Nr.178 gadījumos, kad tiek aizstāti attiecīgie likumi, izslēgts noteikumu Nr.178 7.punkts. |
| 3. | Projekta izstrādē iesaistītās institūcijas | Valsts ieņēmumu dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Uzņēmumu ienākuma nodokļa maksātāji un iedzīvotāju ienākuma nodokļa maksātāji, kuri veic maksājumus nerezidentiem, kā arī Valsts ieņēmumu dienests. |
| 2. | Tiesiskā regulējuma ietekme uz tautsaimniecību un administratīvo slogu  | Tā kā noteikumu projektā tiek noteikts tikai darījumu summas apmērs, kas nepārsniedz 5000 euro taksācijas gadā, par ko maksājuma saņēmējs var iesniegt savas rezidences valsts kompetentās iestādes apliecinājumu par rezidences statusu attiecīgajā valstī vai citu dokumentu ieskaitot nodokļu maksātāja reģistrācijas apliecības kopiju, ja tās nodrošina noteikumu 14.1. un 14.3.punktā atbilstošu informāciju papildus administratīvais slogs neveidojas. Papildus administratīvais slogs neveidojas arī, ja atvieglojumu piemērošanai uz pieciem gadiem tiek apstiprinātas otras līgumslēdzējas valsts noteikta parauga rezidences apliecības vai līdzīgi dokumenti darījumu summām, kas pārsniedz 5000 euro.  |
| 3. | Administratīvo izmaksu monetārs novērtējums | Noteikumu projektā tiek noteikts 5000 euro slieksnis, līdz kuram tiek piemērota rezidences apliecības iesniegšanas atvieglošana (8.punkts) un rezidences apliecības derīguma termiņa (5.gadi) attiecināšana arī uz otras līgumslēdzējas valsts noteikta parauga rezidences apliecībām (7.punkts). Vienam nodokļa maksātājam – nerezidentam un viņa sadarbības partnerim – izmaksātājam atvieglotās kārtības piemērošana un apliecības derīguma termiņa (pie noteiktiem nosacījumiem) pagarināšana varētu veidot darba algas izmaksas vienai personai–  35 *euro* (aptuveni 5 stundas, kur stundas samaksas likme – 7,00 *euro*). Savukārt Valsts ieņēmumu dienestam, ar minēto dokumentu izvērtēšanu un apstrādi, izdevumus varētu veidot darba algas izmaksas vienai personai –  21 *euro* (aptuveni 3 stundas, kur stundas samaksas likme – 7,00 *euro*). Attiecīgi kopējais administratīvo izmaksu sloga samazinājums gadā pie nosacījuma, ka vidēji atviegloto kārtību izmantos divdesmit tūkstoši gadījumos ir 1120000 *euro* (8x7)x(20000x1). |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika izsludināts valsts sekretāru sanāksmē 2017.gada 18.maijā.  |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokļus, noteikumu projekts saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā” tika ievietots Finanšu ministrijas mājaslapā. |
| 3. | Sabiedrības līdzdalības rezultāti | Viedokļi no sabiedrības locekļiem par izstrādāto noteikumu projektu netika saņemti. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde nemainīs pārvaldes funkcijas un institucionālo struktūru.Jaunas institūcijas veidotas netiks, kā arī esošās institūcijas netiks likvidētas vai reorganizētas. |
| 3. | Cita informācija | Nav.  |

|  |
| --- |
| **III, IV,  V daļa –** projekts šīs jomas neskar. |

Finanšu ministre D.Reizniece-Ozola

Valsts sekretāre B.Bāne

Kļuškina, 67083984

diana.kluskina@fm.gov.lv